Α.Ε. Λευκίμμης

Η **Αθλητική Ένωση Λευκίμμης** είναι ελληνικό αθλητικό σωματείο το οποίο εδρεύει στη Λευκίμμη Κέρκυρας. Το επίσημο έτος ίδρυσης το 1951. Διαθέτει τμήματα ποδοσφαίρου και στίβου, και είναι μέλος των Ε.Π.Ο., Ε.Ο.ΠΕ., Σ.Ε.Γ.Α.Σ. και Ε.Π.Σ. Κέρκυρας. Το ποδοσφαιρικό τμήμα είναι το πλέον επιτυχημένο τμήμα του συλλόγου.

## Τμήμα ποδοσφαίρου

### Πρώτα Αθλητικά Σωματεία (1950–1974)
Στην αρχή της δεκαετίας του 1950 οι νέοι της Λευκίμμης απαλλαγμένοι από τον φόβο της κατοχής και γενικά μιας ταραγμένης εποχής κάνουν δειλά δειλά τα πρώτα τους βήματα όσον αφορά την σύσταση αθλητικών σωματείων. Οι γειτονιές των Ριγγλάδων δημιουργούν ομάδες ποδοσφαίρου και τους δίνουν ονόματα με σκοπό να συμβολίζουν την δύναμη και την περηφάνια, ώστε να εντυπωσιάσουν τους αντιπάλους. 

Στα Μπαγδάκια (Αναπλάδες) γεννιέται ο «**Αετός**», στα Μανιουράτικα η «**Δόξα**» και στους Αγίους Πάντες και στην Τσαρτσάδα δημιουργείται ο «**Κεραυνός**», όπου και οι 3 γειτονικές ομάδες αποτελούν τους προγόνους του συλλόγου «**Αθλητικός Ποδοσφαιρικός Όμιλος Λευκίμμης**» (**Α.Π.Ο.Λ.**) που δημιουργείται το 1951, με πρώτο πρόεδρο τον Προκόπη Χρυσικόπουλο. 

Η ευδόκιμη όμως πορεία των ανθρώπων της Άνω Λευκίμμης στον χώρο του αθλητισμού θα σταθεί ως ευκαιρία να δημιουργηθεί και δεύτερη ομάδα στην ίδια περιοχή. Ο «**Διαγόρας**» λοιπόν ήταν η δεύτερη ομάδα της Λευκίμμης και εκπροσωπούσε τους οικισμούς των Αγίων Θεοδώρων, της Παναγιάς, των Μελικίων και των Ποταμιών. Στις 9 Ιουνίου 1968 με απόφαση της γενικής του συνέλευσης ο Διαγόρας μετονομάστηκε σε «**Αθλητικός Όμιλος Λευκίμμης**». 

### Παλλευκιμμαϊκός Α.Ο. (1974–1990)
Παρά το γεγονός όμως ότι οι επαφές και οι σχέσεις των 2 σωματείων είχαν σημαδευτεί από έντονη αντιπαλότητα ή και έχθρα πολλές φορές θα φθάσουν τελικά στην συγχώνευση και στην δημιουργία του συλλόγου «**Παλλευκιμμαϊκός Αθλητικός Όμιλος**» (**Π.Α.Ο.**) το 1974. Ο Παλλευκιμμαϊκός θα μεταβληθεί με τον χρόνο σε ισχυρό πόλο διεκδίκησης ποδοσφαιρικών διακρίσεων που μονοπωλούσαν από καιρό τα σωματεία της περιοχής, αλλάζοντας άμεσα τα δεδομένα και τους συσχετισμούς του Κερκυραϊκού ποδοσφαίρου. 

Σαν Παλλευκιμμαϊκός κατέκτησε το πρωτάθλημα Ε.Π.Σ. Κέρκυρας 1985-86 και ανέβηκε στην Δ΄ Εθνική. Υποβιβάστηκε άμεσα όμως. Κατέκτησε το πρωτάθλημα για δεύτερη φορά την σεζόν 1987–88 και συμμετείχε στο ειδικό ερασιτεχνικό πρωτάθλημα ποδοσφαίρου 1988 χωρίς να καταφέρει να ανέβει εκ νέου στην Δ΄ Εθνική. Το 1991 κατέκτησε για 3η φορά το πρωτάθλημα της Ε.Π.Σ. Κέρκυρας και ανέβηκε ξανά στην Δ΄ Εθνική. Επίσης, κατέκτησε και ένα κύπελλο της Ε.Π.Σ. Κέρκυρας, το 1987. 

### Α.Ε. Λευκίμμης (1990–Σήμερα)
Το 1990 ο Παλλευκιμμαϊκός θα μετονομαστεί σε «**Αθλητική Ένωση Λευκίμμης**» (**Α.Ε.Λ.**) εκπροσωπώντας όλα τα χωριά/οικισμούς της περιοχής της Λευκίμμης. Στα πρωταθλήματα όμως η ονομασία Α.Ε. Λευκίμμης εμφανίζεται από την σεζόν 1991–92. Η Α.Ε. Λευκίμμης  συμμετέχει στην Δ΄ Εθνική, όπου αγωνίστηκε για μια τετραετία (1991–92 μέχρι την σεζόν 1994–95) όποτε και υποβιβάστηκε. Στη συνέχεια αγωνίστηκε στο τοπικό πρωτάθλημα με εξαίρεση τις χρονιές 1996–97, 1999–00 και 2009–10 που αγωνίστηκε εκ νέου στην Δ΄ Εθνική ως πρωταθλήτρια Ε.Π.Σ. Κέρκυρας.

### Δεκαετία 2010
Την σεζόν 2016–17 κατέκτησε ξανά το πρωτάθλημα Κέρκυρας και κέρδισε την άνοδο στην Γ΄ Εθνική κατηγορία για πρώτη φορά. Την σεζόν 2017–18 κατέκτησε την 6η θέση στο πρωτάθλημα και παρέμεινε στην κατηγορία. Την σεζόν 2018–19 τερμάτισε μια θέση ψηλότερα, στην 5η, παραμένοντας ακόμα μια χρονιά στην Γ΄ Εθνική. Την σεζόν 2019–20 συμμετείχε στην Γ΄ Εθνική αλλά στην ουσία στην τέταρτη κατηγορία εξαιτίας της αναδιάρθρωσης που πραγματοποιήθηκε. Το πρωτάθλημα δεν ολοκληρώθηκε εξαιτίας της πανδημίας του COVID-19. Η Ε.Π.Ο. επικύρωσε τις βαθμολογίες όπως ήταν πριν την διακοπή. Η Α.Ε.Λ. τερμάτισε στην 10η θέση.

### Δεκαετία 2020
Την σεζόν 2020–21 το πρωτάθλημα διεξήχθη σε έναν γύρο αντί για δυο. Η Α.Ε. Λευκίμμης τερμάτισε στην δεύτερη θέση πίσω από τον Π.Α.Σ. Αχέρων Καναλακίου. Την σεζόν 2021–22 τερμάτισε στην 7η θέση ακριβώς πάνω από την γραμμή του υποβιβασμού, σε τετραπλή ισοβαθμία με τον Π.Α.Σ. Θύελλα Σαρακηνών, τον Ποσειδώνα Νέας Μηχανιώνας, τον Μέγα Αλέξανδρο Τρικάλων Ημαθίας και παρέμεινε στην κατηγορία.

Την σεζόν 2023–24 υποβιβάστηκε στο πρωτάθλημα της Ε.Π.Σ. Κέρκυρας, στο οποίο την σεζόν 2024–25 κατέκτησε την πρώτη θέση και την επάνοδο στις εθνικές κατηγορίες μέσω του ειδικού πρωταθλήματος ανόδου.

## Πορεία στις εθνικές κατηγορίες

## Τίτλοι
* **Πρωτάθλημα [[Ένωση Ποδοσφαιρικών Σωματείων Κέρκυρας|ΕΠΣ Κέρκυρας]]**
** Πρωταθλήτρια (8): 1985–86*, 1987–88*, 1990–91*, 1995–96, 1998–99, 2008–09, 2016–17, 2024–25
* **Α´ κατηγορία [[Ένωση Ποδοσφαιρικών Σωματείων Κέρκυρας|ΕΠΣ Κέρκυρας]]**
** Πρωταθλήτρια (1): 2011–12
* **Κύπελλο [[Ένωση Ποδοσφαιρικών Σωματείων Κέρκυρας|ΕΠΣ Κέρκυρας]]**
** Κυπελλούχος (6): 1974–75*, 1986–87*, 1993–94, 2004–05, 2016–17, 2023–24
* **Σούπερ Καπ [[Ένωση Ποδοσφαιρικών Σωματείων Κέρκυρας|ΕΠΣ Κέρκυρας]]**
** Κυπελλούχος (2): 2017, 2024

Τα κατέκτησε σαν Α.Ο. Λευκίμμης ή Παλλευκιμμαϊκός Α.Ο.

## Τμήμα στίβου
Το τμήμα στίβου ιδρύθηκε στις 12 Μαρτίου 1981. Για την αξιολόγηση του 2013 τερμάτισε στην 261η θέση με 41 βαθμούς. Για την αξιολόγηση του 2014 τερμάτισε στην 228η θέση με 91 βαθμούς. Στην αξιολόγηση του 2015 τερμάτισε στην 274η θέση με 24 βαθμούς. Στην αξιολόγηση του 2016 τερμάτισε στην 263η θέση με 47 βαθμούς. Για την αξιολόγηση του 2017 τερμάτισε στην 286η θέση με 45 βαθμούς. Το 2018 τερμάτισε στην 291η θέση με 47 βαθμούς.

## Πηγές
* Το αθλητικό ταξίδι της Λευκίμμης

## Παραπομπές


## Εξωτερικοί σύνδεσμοι
* 

Κατηγορία:Αθλητικοί σύλλογοι Κέρκυρας
Κατηγορία:Ιδρύσεις αθλητικών συλλόγων το 1951
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1951
Κατηγορία:Ελληνικοί σύλλογοι στίβου